32006D0310
L 115/38
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 21 април 2006 година
относно изменение за целите на адаптиране към техническия прогрес на приложението към Директива 2002/95/ЕО на Европейския парламент и на Съвета относно освобождаване от забрана на приложенията на олово
(нотифицирано под номер C(2006) 1622)
(текст от значение за ЕИП)
(2006/310/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2002/95/ЕО на Европейския парламент и на Съвета от 27 януари 2003 г. относно ограничението за употребата на определени опасни вещества в електрическото и електронното оборудване (1), и по-специално член 5, параграф 1, буква б) от нея,
като има предвид, че:
(1)
Съгласно Директива 2002/95/ЕО Комисията е длъжна да извърши оценка на някои опасни вещества, забранени за употреба съгласно член 4, параграф 1 от посочената директива.
(2)
Някои съдържащи олово материали и компоненти трябва да бъдат освободени от забраната, доколкото употребата на това опасно вещество в тези материали и компоненти остава неизбежна.
(3)
Някои съдържащи олово материали и компоненти трябва да бъдат освободени от забраната, доколкото има вероятност негативното влияние върху околната среда, здравето и/или безопасността на потребителите, предизвикано от заместването, да превиши ползите от това заместване за околната среда, здравето и/или безопасността на потребителите.
(4)
Някои видове освобождаване от забраната, отнасящи се до определени специфични материали и компоненти, следва да имат ограничен обхват, така че постепенно да се отстраняват опасните вещества в електрическото и електронното оборудване, когато тяхната употреба за тези приложения повече не е необходима.
(5)
Съгласно член 5, параграф 1, буква в) от Директива 2002/95/ЕО всяко предвидено в приложението освобождаване трябва да бъде предмет на преразглеждане най-малко веднъж на четири години или четири години след добавяне на позиция в списъка, с цел да бъдат заличени от приложението фигуриращи в него материали и компоненти от електрическо и електронно оборудване, когато тяхното отстраняване посредством промени в концепцията или замяната им с материали и компоненти, които не изискват никакви материали или вещества, посочени в член 4, параграф 1 от горепосочената директива, е възможно от техническа или научна гледна точка, при условие че отрицателното влияние върху околната среда, здравето и/или безопасността на потребителите, предизвикано от замяната, не надвишава ползите, които могат да съществуват за околната среда, здравето и/или безопасността на потребителите.
(6)
Директива 2002/95/ЕО следва да бъде съответно изменена.
(7)
Съгласно член 5, параграф 2 от Директива 2002/95/ЕО Комисията извърши консултации с производители на електрическо и електронно оборудване, собственици на заводи за рециклиране и за преработка, природозащитни организации и сдружения на работници и потребители.
(8)
Мерките, предвидени в настоящото решение, са в съответствие със становището на комитета, създаден съгласно член 18 от Директива 75/442/ЕИО на Съвета (2),
ПРИЕ НАСТОЯЩОТО РЕШЕНИЕ:
Член 1
Приложението към Директива 2002/95/ЕО се изменя в съответствие с приложението към настоящото решение.
Член 2
Адресати на настоящото решение са държавите-членки.
Съставено в Брюксел на 21 април 2006 година.